גאלה דאלי

**גאלה דאלי** (ברוסית: **Гала Дали**; 7 בספטמבר 1894 – 10 ביוני 1982), נודעה גם כ**גאלה**, הייתה דמות בולטת בסוריאליזם והיוותה השראה לסופרים ואמנים רבים בה, לרבות בן זוגה, האמן סלבדור דאלי (1904–1989).

## ביוגרפיה
#### ראשית דרכה
נולדה בשם אלנה איבנובנה דיאקונובה (ברוסית: Елена Ивановна Дьяконова) בקאזאן,שבאימפריה הרוסית, למשפחה של אינטלקטואלים. בין חבריה מילדות הייתה המשוררת מרינה צבטאייבה. בשנת 1915 החלה לעבוד כמורה והתגוררה במוסקבה.

בשנת 1912, בגיל 17, נשלחה לסנטוריום לטיפול בשחפת, באזור דאבוס שבשוויץ. שם פגשה את פול אלואר שהיה בן גילה, והתאהבה בו. הוא זה שהעניק לה את הכינוי "גאלה", בו המשיכה להשתמש לאורך כל חייה. בשנת 1916, במהלך מלחמת העולם הראשונה, נסעה מרוסיה לפריז כדי להתאחד איתו, והשניים נישאו שנה לאחר מכן. מנישואין אלו נולדה ביתה היחידה, ססיל (11 במאי 1918 – 10 באוגוסט 2016), אולם גאלה תיעבה את האימהות, התעלמה מהילדה ונטשה אותה כשהכירה את דאלי.

בני הזוג נעשו מעורבים בתנועת הסוריאליזם וגאלה הפכה למקור השראה לאמנים רבים, ביניהם אלואר, לואי אראגון, מקס ארנסט ואנדרה ברטון. ברטון בז לה מאוחר יותר, וטען שהייתה לה השפעה הרסנית על האמנים שאיתם התיידדה.

בתחילת אוגוסט 1929 ביקר הזוג בספרד אצל צייר סוריאליסטי צעיר, סלבדור דאלי. עד מהרה התפתח רומן בין גאלה לדאלי, שהיה צעיר ממנה בכ-10 שנים. אף על פי כן, גם לאחר פירוק נישואיהם, אלואר וגאלה המשיכו להיות קרובים.
[ממוזער|''גאלה אסומדה א לה ונטנה'' ("גאלה נשענת מהחלון"), פסל מאת דאלי, [מרבייה|במרבלה]]

### הזוגיות עם דאלי
בעת היכרותם של השניים בשנת 1929 נטען כי דאלי, שהעיד על עצמו כי הוא מפחד מאיברי מין נשיים, היה בתול. לעומתו, נישואיה הראשונים של גאלה היו פתוחים והיא ניהלה רומנים רבים עם אמנים חשובים והיוותה מוזה ליצירותיהם.

גאלה נשארה להתגורר עם דאלי מאז היכרותם ולא שבה עם אלואר לפריז. על אף שכזוג היו בתחילה גאלה ודאלי עניים וסבלו ממחסור, האמינה גאלה האמינה בכל מאודה בכישרונו של דאלי, דגמנה עבורו, דחפה אותו וכיוונה אותו בעבודתו. חשיבותה ומעורבותה היו כה גדולות, עד שבתחילת שנות ה-30 של המאה ה-20, הוא החל לחתום על ציוריו בשמו ובשמה והצהיר בפניה כי "עם דמך, גאלה, אני מצייר את ציוריי". ואכן, ניהולה של גאלה הביא להצלחה עסקית ופרסום רווחי של דאלי ואמנותו.

בני הזוג נישאו בטקס אזרחי בשנת 1934, ובהמשך גם בטקס קתולי שקיימו בשנת 1958 בכפר מונטרייק בפירנאים. דאלי עודד את קשריה המיניים של גאלה עם אחרים, שנועדו לספק את הליבידו המפותח שלה, כולל עם בעלה לשעבר אלואר, ואף נהג לצפות בהם.

בשנת 1940, בעקבות מלחמת העולם השנייה, עבר הזוג מאירופה לארצות הברית, שם המשיכה גאלה לקדם באגרסיביות את דאלי, להעלות מיזמים נוספים ליצירתו, ולנהל את כל ענייניו.

בשנת 1968, דאלי קנה לגאלה את טירת פובול בז'ירונה שבספרד, שהפכה למרחב האישי הפרטי של גאלה, בו בילתה בכל קיץ בין השנים 1971 ל-1980. היא אסרה על דאלי עצמו לבקר במקום ללא קבלת אישור מראש בכתב ממנה ונהגה לארח שם אמנים צעירים שהיו מאהביה, להם גם העניקה מתנות יקרות.

##### ביצירותיו
גאלה הופיע במאות מיצירותיו של דאלי, לא פעם כדמות קדושה, כמו מרים הבתולה בציור "המדונה של פורט ליגאט" משנת 1949. ציוריו מראים את אהבתו הגדולה אליה, וחלקם יכולים להיחשב כגילויי החיבה החושניים ביותר לאישה בגיל העמידה באמנות המערבית.

בין היתר, היא שימשה כמודל עבורו ביצירות הבאות:
* אנדרטה אימפריאלית לילדה-אישה, גאלה (1929)
* זיכרון הילדה-אישה (1932)
* המלאך של גאלה (1935)
* גאלה ו"המלאך" של מילה לפני הגעתן הקרבה של האנאמורפוזות החרוטיות (1933)
* ויליאם טל וגראדיבה (1931)
* זקנתו של ויליאם טל (1931)
* גילוי אמריקה על ידי כריסטופר קולומבוס (1958–59)
* המועצה האקומנית  (1960)
* קורפוס היפרקובוס'  (1954)
* גלטיאה של הספירות  (1952).

### מותה
בריאותה של גאלה התדרדרה ובגיל 87 היא נאבקה בשפעת והחלה להראות סימני דמנציה. היא נפטרה בעיירה פורט ליגאט בקטלוניה, בבוקר 10 ביוני 1982. היא נקברה בטירת פובול, שם הסתגר דאלי תקופה ממושכת לאחר מותה ועיצב עבורה קריפטה בצורת לוח שחמט.

## קישורים חיצוניים

* כמה דברים שלא ידעתם אודות גאלה דאלי, באתר "חיים של אחרים"
* גאלה דאלי המוזה של סלבדור דאלי או מפלצת בתחפושת, באתר D+A
* 

## הערות שוליים

קטגוריה:סלבדור דאלי
קטגוריה:ספרדים שנולדו ב-1894
קטגוריה:ילידות 1894
קטגוריה:ספרדים שנפטרו ב-1982
קטגוריה:נפטרות ב-1982